Mads Rask er 19 år og har netop bokset sin blot anden kamp, men målet er klart, han vil i toppen inden for dansk boksesport - ligesom sin far.

Efternavnet Rask får mange bokseinteresserede til at spærre øjnene op, for Michael Rask fra Jyden Aalborg var i mange år en af Aalborgs bedste bokser i sin vægtklasse. Han var både jysk og dansk mester flere gange og derudover IBC verdensmester som professionel i 2002. Nu er det sønnen Mads Rask på 19 år, der er gået i faderens fodspor. Faktisk så trodser han sin fars anbefalinger, for far Michael Rask har aldrig villet at sønnen forsøgte sig i bokseringen. - Han siger det er en hård sport, men jeg elsker det, siger sønnen Mads Rask, der netop var i ringen, da de to aalborgensiske bokseklubber Jyden Aalborg og Lindholm Bokseklub afviklede det traditionelle juleboksestævne fredag aften. Mads vil på landsholdet Og traditionen tro blev stævnet afviklet i Studenterhuset i Aalborg med 11 kampe på programmet. Deriblandt altså Mads Rask med sine blot 75 kilo og hele 193 centimeter på højden. Og det blev en kort affære allerede i første omgang havde Rask sin langt mindre modstander Jacob Bak Carlsen fra Brønderslev Bokseklub til tælling, og anden gang stoppede kamplederen kampen. Mads Rask udråbt som vinder med farmand som videomand ved ringside. - Han kunne ikke rigtigt ramme mig, men jeg er også hurtig, fortæller Mads Rask efter kampen og afslører, at han har modtaget fif fra sin far, selv om de ikke har samme boksestil. Og den unge Rask mangler ikke ambitioner og tror på, han kan komme langt. Målet for fremtiden i bokseringen er da også klar: - Jeg vil gerne på landsholdet, lyder det fra Mads Rask. En anden boksetradition i dag Bokseklubberne Jyden Aalborg og Lindholm Bokseklub nåede lige akkurat at afvikle deres traditionelle juleboksestævne, inden Danmark igen lukker delvist ned på grund af den tiltagende coronasmitte. Meget har ændret sig siden dengang for år tilbage, da der var juleboksning i Aalborg, hvor der snildt mødte op til 3-4000 tilskuere op første juledag i det, der hed Aalborg Hallen -  og mange af tilskuerne kom direkte fra en god julefrokost og godt i "stødet". Det betød også, at der flere gange var flere “ kampe” uden for ringen, og der blev der uddelt juletæsk uden handsker. Smæk for skillingen Til fredag aftens julestævne blev der også delt tæsk ud og så endda i første kamp, fik de fremmødte smæk for skillingerne, da den lokale letvægter Mokhtar Aror stoppede sin modstander allerede i anden omgang - efter modstanderen to gange var til tælling. Forsvarende dansk mester i kamp Publikum havde set frem til kampen i letmellemvægt, hvor den jyskemester fra 2020 og den lokale Mathias Høyer Christensen var oppe imod den forsvarende danske mester Ali Al - Tamimi fra Volsmose Boeing i Odense. Og det blev en af aftenens bedste kampe. Fortjent vandt den danske mester fra Odense, men de tre dommere var ikke enig i afgørelsen, så det blev med dommerstemmerne 2-1 til Ali Al - Tamimi. Nordmand i gulvet En anden af stævnets gode kampe var i weltervægt hvor AK Jydens Christian Winther Overgaard mødte den norske bokser Rohullah Khan fra AIK Lund. Det startede skidt for Christian Winther især i første omgang, så hans træner, den tidligere danske mester Sune Krogh måtte give en skideballe mellem første og anden omgang, og det hjalp åbenbart for Christian Winther udboksede total sin modstander i de sidste to omgange - og til sidste måtte nordmanden opgive efter tre ture i gulvet i sidste omgang. Fra minkpasser til bokser Og så fik de mange tilskuer ellers en rigtig herrefight at gå hjem på, idet Lindholm Bokseklub måske har fået sig en ny stor bokser, der er værd at holde øje med. Nikolay Poddubnyy er navnet, han er fra Ukraine og kom til Nordjylland for at passe mink. Dem er der ikke flere af nu, så derfor har han kunnet få mere tid til at passe sin træning under kyndig vejledning af den tidligere professionelle europamester og mange gange jysk og dansk mester, Søren Søndergaard ved ringside. Nikolay Poddubnyy mødte Philip Wallace fra AIK Lund i Norge, og han smagte på Nikolays hammer af en højrehånd to gange allerede i første omgang og måtte til tælling. Så valgte Philip Wallaces træner at skåne sin mand for at flere tæsk, så håndklædet røg i ringen som tegn på opgivelse. Så kunne jublen bryde løs hos Lindholm Bokseklub, der måske har en kommende stjernebokser i den ukrainske tidligere minkpasser. Næste store stævne i Nordjylland er Viking Boks. Cup som Lindholm Bokseklub med stor succes tidligere har arrangeret den første weekend i januar. Det er dog uvist, hvorvidt det bliver til noget set i lyset af de netop indførte coronarestriktioner.